ՆԱԽԱԳԻԾ

ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

2020 թվականի \_\_\_\_\_\_\_\_\_\_\_\_­­­\_\_\_\_ \_\_\_\_ -ի

ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԱՊՐԻԼԻ 17-Ի

N 273-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ

N \_\_\_\_\_ - Ն

ՈՐՈՇՈՒՄ

Հիմք ընդունելով «Նորմատիվ իրավական ակտերի մասին» օրենքի 37-րդ հոդվածը և ղեկավարվելով Արցախի Հանրապետության Նախագահի 2020 թվականի դեկտեմբերի 17-ի ՆՀ-884-Ն հրամանագրով՝ Արցախի Հանրապետության կառավարությունը որոշում է.

1. Արցախի Հանրապետության կառավարության 2019 թվականի ապրիլի 17-ի «Պետական նպաստների, ծնելիության և բազմազավակության խթանման միջոցառումների և Լեռնային Ղարաբաղի Հանրապետության կառավարության 2009 թվականի հունվարի 20-ի N 15-Ն որոշումն ուժը կորցրած ճանաչելու մասին» N 273-Ն որոշման (այսուհետ՝ որոշում) մեջ կատարել հետևյալ փոփոխությունները.

1) որոշմամբ հաստատված N N 1, 3 հավելվածների 5-րդ կետերում «Արցախի Հանրապետության աշխատանքի, սոցիալական հարցերի և վերաբնակեցման» բառերը փոխարինել «Արցախի Հանրապետության աշխատանքի, սոցիալական և միգրացիայի հարցերի» բառերով.

2) որոշմամբ հաստատված N 1 հավելվածի՝

ա. 3-րդ կետի աղյուսակի 2-րդ կետում «2.5» թիվը փոխարինել «4.5» թվով,

բ. 12-րդ կետի 2-րդ ենթակետի 2-րդ պարբերությունում «ծնվելու օրվանից» բառերը փոխարինել «ծնվելու ամսվանից» բառերով,

գ. 18-րդ կետը շարադրել հետևյալ խմբագրությամբ.

«Սույն կարգի 1-ին կետի 1-ին ենթակետի «ա»-«ը» պարբերություններում նշված երեխաներին սույն կարգի 7-րդ կետում նշված անձանց ընտրությամբ նշանակվում է մեկ նպաստ:».

3) որոշմամբ հաստատված N 2 հավելվածի 3-4-րդ կետերը շարադրել հետևյալ խմբագրությամբ.

«3. Միանվագ նպաստի գործակիցներն են.

1) 1-ին և 2-րդ երեխայի ծննդյան դեպքում՝ 3.0, իսկ երեխայի ծննդյան պահին ծնողներից մեկը կամ միակ ծնողը բժշկասոցիալական փորձաքննության ոլորտում իրավասու պետական մարմնի կողմից հաշմանդամ ճանաչված լինելու դեպքում՝ 5.0.

2) 3-րդ երեխայի ծննդյան դեպքում՝ 5.0.

3) 4-րդ և յուրաքանչյուր հաջորդ երեխայի ծննդյան դեպքում՝ 7.0:

4. Միանվագ նպաստ ստանալու համար սույն կարգի 2-րդ կետում նշված անձինք գրավոր դիմում են իրենց մշտական հաշվառման վայրի կամ զինվորական ծառայության կամ փաստացի բնակության վայրի՝ Արցախի Հանրապետության աշխատանքի, սոցիալական և բնակարանային հարցերի նախարարության (այսուհետ՝ նախարարություն) աշխատակազմի սոցիալական ծառայության տարածքային գործակալություններ (այսուհետ՝ գործակալություն)՝ ներկայացնելով հետևյալ փաստաթղթերը.

1) երեխայի ծննդյան վկայականը և դրա պատճենը, իսկ ծնվելուց հետո չորս շաբաթվա ընթացքում մահացած երեխայի համար՝ քաղաքացիական կացության ակտերի գրանցման մարմնի տված ծննդի պետական գրանցման փաստը հաստատելու մասին փաստաթուղթը և դրա պատճենը.

2) տեղեկանք բնակության վայրի և ընտանիքի կազմի մասին.

3) խնամակալության կամ որդեգրման մասին փաստաթուղթը և դրա պատճենը.

4) ծնողի կամ խնամակալի կամ որդեգրողի անձը հաստատող փաստաթուղթը և դրա պատճենը.

5) ծնողի կամ խնամակալի կամ որդեգրողի հանրային ծառայությունների համարանիշը և դրա պատճենը կամ հանրային ծառայությունների համարանիշ չստանալու վերաբերյալ տեղեկանքը և դրա պատճենը.

6) երեխայի ծննդյան պահին ծնողներից մեկի կամ միակ ծնողի հաշմանդամության մասին բժշկասոցիալական փորձաքննության ոլորտում իրավասու պետական մարմնի կողմից տրված փաստաթուղթը և դրա պատճենը:»:

2. Սույն որոշումն ուժի մեջ է մտնում 2021 թվականի հունվարի 1-ին:

«Հաստատում եմ»

ԱՐՑԱԽԻ ՀԱՆՐԱՊԵՏՈՒԹՅԱՆ

ՆԱԽԱԳԱՀ Ա. ՀԱՐՈՒԹՅՈՒՆՅԱՆ

2020 թվականի \_\_\_\_\_\_\_\_\_\_\_\_­­­\_\_\_\_ \_\_\_\_

ք. Ստեփանակերտ

ՀԻՄՆԱՎՈՐՈՒՄ

«ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԱՊՐԻԼԻ 17-Ի N 273-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. Կարգավորման ենթակա խնդրի սահմանումը

Նախագծի ընդունումը բխում է Արցախի Հանրապետության Նախագահի 2020 թվականի դեկտեմբերի 17-ի ՆՀ-884-Ն հրամանագրից (այսուհետ՝ հրամանագիր), ինչպես նաև Արցախի Հանրապետության Նախագահի 2020-2025 թվականների ծրագրից, համաձայն որի նախատեսվում է ժողովրդագրության իրավիճակի բարելավման նպատակով ծնելիության և բազմազավակության խթանման արդյունավետ ծրագրի իրականացում, այդ թվում՝ մինչև երկու տարեկան երեխա խնամող անձանց տրվող ամենամսյա և ծննդյան միանվագ նպաստների ավելացում

2. Առկա իրավիճակը

Հրամանագրով Արցախի Հանրապետության աշխատանքի, սոցիալական և բնակարանային հարցերի նախարարությունը վերանվանվել է Արցախի Հանրապետության աշխատանքի, սոցիալական և միգրացիայի հարցերի նախարարության:

Ներկայումս Արցախի Հանրապետության կառավարության 2019 թվականի ապրիլի 17-ի N 273-Ն որոշմամբ (այսուհետ՝ որոշում) միանվագ նպաստ են տրամադրում՝ 1-ին երեխայի ծննդյան դեպքում՝ 100 000 ՀՀ դրամ, 2-րդ երեխայի ծննդյան դեպքում՝ 200 000 ՀՀ դրամ, 3-րդ երեխայի ծննդյան դեպքում՝ 500 000 ՀՀ դրամ, 4-րդ և յուրաքանչյուր հաջորդ երեխայի ծննդյան դեպքում՝ 700 000 ՀՀ դրամ, իսկ մինչև երկու տարեկան երեխայի խնամքի նպաստի չափը կազմում է 15 000 ՀՀ դրամ:

3. Կարգավորման նպատակները

Նախագծով առաջարկվում է որոշումը համապատասխանեցնել հրամանագրին, ինչպես նաև 2021 թվականի հունվարի 1-ից ծնված` 1-ին, 2-րդ երեխայի ծննդյան կապակցությամբ նշանակվող երեխայի ծննդյան միանվագ նպաստի չափը սահմանել 300 000 ՀՀ դրամ, իսկ երեխայի ծննդյան պահին ծնողներից մեկը կամ միակ ծնողը հաշմանդամության խումբ ունենալու դեպքում՝ 500 000 ՀՀ դրամ: Մինչև երկու տարեկան երեխայի խնամքի նպաստի չափը սահմանել 27 000 ՀՀ դրամ:

4. Ակնկալվող արդյունքը

Նախագծի ընդունման դեպքում կապահովվի հրամանագրի, Արցախի Հանրապետության Նախագահի 2020-2025 թվականների ծրագրի պահանջները և խթան կհանդիսանա ժողովրդագրության իրավիճակի բարելավման համար:

5. Նորմատիվ բնույթի հիմնավորվածությունը

Նախագիծը նորմատիվ է, քանի որ պարունակում է վարքագծի պարտադիր կանոններ անորոշ թվով անձանց համար:

ՆԱԽԱՐԱՐ Մ. ԹԱՆԴԻԼՅԱՆ